Dominic Ekandem

Dominic Ignatius Ekandem  (Obio Ibiono, 1917ko ekainaren 23a – Abuja, 1995eko azaroaren 24a) nigeriar elizgizon katolikoa izan zen. 1953tik 1963ra Calabarko apezpiku laguntzailea izan zen, 1963tik 1989ra Ikot Ekpeneko apezpikua eta 1981etik 1992ra Abujako ordinarioa (misioko nagusia eta artzapezpikua). 1976an, Paulo VI.ak kardinal izendatu zuen. Mendebaldeko Afrikan jaiotako lehen apezpiku katolikoa eta Nigeriako lehen kardinala izan zen.

 Bizitza 
Dominic Ekandem Akwa Ibom estatuan jaio zen 1917ko ekainaren 23an, Ekandem buruzagiaren eta haren bigarren emazte Nnwa Ibong Umana Essienen semea. Jaiotzez Tom (edo TomTom) izena jarri zioten. Ibibio erlijio tradizionalean hazi zen. 1925eko ekainaren 23an, zortzi urte zituela, Dominic J. Hanson apaizak bataiatu zuen eta Dominic izena jarri zion. 1926an, Ibionoko San Petri parrokian, lehenengo jaunartzea egin zuen eta 1928an sendotza, Ignatius bigarren izena hartuz.

Hainbat apaizgaitegi katolikotan ikasi zuen 1947ko abenduaren 7an apaiztu aurretik. Calabarko probintziako lehen apaiz katoliko bihurtu zen. 1953ko abuztuaren 7an, Pio XII.a aita santuak Calabarko apezpiku laguntzaile izendatu zuen. Hurrengo urteko otsailaren 7an apezpiku ordenatu zuten Calabarren. 1963ko martxoaren 1etik 1989ko ekainaren 19ra Ikot Ekpeneko apezpikua izan zen. 1976ko martxoaren 24an, Paulo VI.ak San Marcelloko kardinal apaiz izendatu zuen. 1981eko azaroaren 16an Joan Paulo II.ak Abujako misiora bidali zuen eta 1989ko ekainaren 19an artzapezpiku titulu pertsonala eman zion.

Nigeriako San Paulo Misiolari Elkartea sortu zuen. Vatikanoko II. kontzilioan eta 1978ko abuztuko eta urriko konklabeetan parte hartu zuen.

1992ko irailaren 28an erretiroa hartu zuen eta 1995eko azaroaren 24an hil zen Garkin, Abujan. Hiri horretako katedralean hobiratuta dago.

 Ondorengotza apostolikoa 

 Erreferentziak 

 Kanpo estekak 

Kategoria:Akwa Ibom estatuko jendea
Kategoria:Nigeriako katolikoak
Kategoria:Nigeriako apaizak
Kategoria:Pio XII.ak izendatutako apezpikuak
Kategoria:Artzapezpikuak
Kategoria:Paulo VI.ak sortutako kardinalak